CELEX: 32019D0054
Language: mt
Date: 2019-01-09 00:00:00
Title: Deċiżjoni ta' Implimentazzjoni tal-Kummissjoni (UE) 2019/54 tad-9 ta' Jannar 2019 dwar il-validità ta' ċerta informazzjoni vinkolanti dwar it-tariffi (notifikata bid-dokument C(2019) 142)

14.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 10/71
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/54
         tad-9 ta' Jannar 2019
         dwar il-validità ta' ċerta informazzjoni vinkolanti dwar it-tariffi
         
            
               (notifikata bid-dokument C(2019) 142)
            
         
         (It-test bil-Pollakk biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 34(11) u l-Artikolu 37(2)(a) tiegħu,
         Wara konsultazzjoni mal-Kumitat tal-Kodiċi Doganali,
         Billi:
         
                     (1)
                  
                  
                     Id-deċiżjoni dwar l-informazzjoni vinkolanti dwar it-tariffi (BTI) imsemmija fl-Anness fiha klassifikazzjoni tariffarja li mhijiex kompatibbli man-Nomenklatura Magħquda (NM) stabbilita fl-Anness I tar-Regolament tal-Kunsill (KEE) Nru 2658/87 (2). B'mod partikolari, dik il-BTI hija inkompatibbli mar-regoli ġenerali għall-interpretazzjoni tan-NM u mal-kliem tal-kodiċi NM 2833 11 00, moqri flimkien man-nota 1 tal-Kapitolu 25 tan-NM u mal-kliem tal-kodiċi NM 2530 90 00.
                  
               
                     (2)
                  
                  
                     In-nota 1 tal-Kapitolu 25 tan-NM tistipula li l-intestaturi ta' dak il-kapitolu jkopru biss prodotti li huma fi stat mhux raffinat jew li jkunu ġew trattati permezz ta' għadd limitat ta' proċessi mekkaniċi jew fiżiċi (ħlief il-kristallizzazzjoni), iżda mhux prodotti li jkunu ġew inkaljati jew kalċinati, jew li jinkisbu permezz ta' taħlit jew li jkunu ġew soġġetti għal ipproċessar li jmur lil hinn minn dak imsemmi f'kull intestatura.
                  
               
                     (3)
                  
                  
                     Il-prodott kopert mill-BTI imsemmija fl-Anness, f'dak li huma l-karatteristiċi u l-kwalitajiet oġġettivi tiegħu, huwa identiku għall-prodott deskritt fl-opinjoni ta' klassifikazzjoni 2530.90/2 tal-HSC tad-WCO bħala “trab mhux magħqud li fih aktar minn 99,2 % skont il-piż ta' sulfat tad-disodju anidru, miksub biss permezz tal-ġbir mekkaniku tat-tenardite (sulfat tad-disodju anidru) li jifforma b'mod naturali fil-beraħ fuq is-superfiċje tal-mirabilite (dekaidrat tas-sulfat tad-disodju) li jikkristallizza mis-salmura tal-lag naturali minħabba temperaturi baxxi fix-xitwa. Qabel jiġi ppakkjat, il-prodott jiġi mgħarbel f'għarbiel b'fetħiet ta' 0,65 mm”. F'dik l-opinjoni ta' klassifikazzjoni tal-HSC tad-WCO il-klassifikazzjoni tal-prodott hija fis-subintestatura 2530 90 tas-Sistema Armonizzata, li tikkorrispondi għas-subintestatura 2530 90 00 tan-Nomenklatura Magħquda.
                  
               
                     (4)
                  
                  
                     Dak il-prodott, li jinġabar b'mezzi mekkaniċi, huwa fi stat mhux raffinat. Mill-kliem tan-nota 1 tal-Kapitolu 25 jidher b'mod ċar li huwa biss il-proċess ta' kristallizzazzjoni indott mill-bniedem li huwa eskluż. Fil-każ tal-prodott inkwistjoni, il-kristallizzazzjoni sseħħ b'mod naturali mingħajr ebda intervent mill-bniedem. L-ippumpjar tas-salmura tal-lag naturali minn għadira għall-oħra, (fejn effettivament isseħħ il-kristallizzazzjoni) ma jistax jitqies bħala proċessar ta' materja prima skont it-tifsira tan-nota 1 tal-Kapitolu 25, peress li huwa biss proċess ta' trasport. Konsegwentement, il-klassifikazzjoni tariffarja tal-prodott kif stabbilita fil-BTI imsemmija fl-Anness mhijiex skont il-kodiċi NM 2530 90 00, b'mod partikolari fid-dawl tal-opinjoni ta' klassifikazzjoni 2530.90/2 tal-HSC tad-WCO.
                  
               
                     (5)
                  
                  
                     L-Unjoni, permezz tad-Deċiżjoni tal-Kunsill 87/369/KEE (3), hija parti kontraenti għall-Konvenzjoni Internazzjonali dwar is-Sistema Armonizzata għad-Deskrizzjoni u Kodifikazzjoni ta' Merkanzija (magħrufa bħala s-“Sistema Armonizzata” jew l-“SA”), imfassla mill-Kunsill għall-Kooperazzjoni Doganali (magħruf bħala l-“Organizzazzjoni Dinjija Doganali” jew id-“WCO”). Il-Kumitat tas-SA (HSC) tad-WCO japprova l-opinjonijiet ta' klassifikazzjoni tal-HSC tad-WCO li fil-prinċipju huma strumenti ta' gwida għal miżuri tariffarji tal-Unjoni.
                  
               
                     (6)
                  
                  
                     Waqt it-58 Sessjoni tiegħu ta' Ottubru 2016, l-HSC approva opinjoni ta' klassifikazzjoni li tikklassifika prodott li huwa identiku għall-prodott kopert mill-BTI u li huwa msemmi fl-Anness fis-subintestatura 2530.90 tas-SA (opinjoni ta' klassifikazzjoni 2530.90/2 tal-HSC tad-WCO).
                  
               
                     (7)
                  
                  
                     Bl-għan li tiġi żgurata uniformità fl-interpretazzjoni u fl-applikazzjoni tas-Sistema Armonizzata f'livell internazzjonali u meta wieħed iqis li d-deċiżjoni hija f'konformità mal-kliem tas-subintestatura 2530.90 tas-SA, jenħtieġ li l-Unjoni tapplika din l-opinjoni ta' klassifikazzjoni tal-HSC tad-WCO.
                  
               
                     (8)
                  
                  
                     Il-Komunikazzjoni tal-Kummissjoni skont l-Artikolu 34(7)(a)(iii) tar-Regolament (UE) Nru 952/2013 dwar id-deċiżjonijiet fir-rigward ta' informazzjoni vinkolanti meħuda mill-awtoritajiet doganali tal-Istati Membri fir-rigward tal-klassifikazzjoni ta' merkanzija fin-nomenklatura doganali (informazzjoni 2017/C 128/01) (4) telenka, fost l-oħrajn, l-opinjoni ta' klassifikazzjoni 2530.90/2 tal-HSC tad-WCO. Bħala konsegwenza, l-awtoritajiet doganali għandhom l-obbligu li jirrevokaw deċiżjonijiet marbuta ma' informazzjoni vinkolanti jekk dawn isiru inkompatibbli mal-interpretazzjoni tan-nomenklatura doganali bħala riżultat ta', inter alia, opinjonijiet ta' klassifikazzjoni adottati mill-Kunsill għall-Kooperazzjoni Doganali.
                  
               
                     (9)
                  
                  
                     Biex tiġi żgurata klassifikazzjoni tariffarja korretta u uniformi tal-merkanzija, jenħtieġ li l-BTI imsemmija fl-Anness tiġi revokata. Għalhekk, l-awtorità doganali li ħarġet l-informazzjoni jenħtieġ li tirrevokaha mill-aktar fis possibbli wara n-notifika ta' din id-Deċiżjoni, u għandha tinnotifika lill-Kummissjoni dwar dan,
                  
               ADOTTAT DIN ID-DEĊIŻJONI:
         
            Artikolu 1
            
               1.   L-informazzjoni vinkolanti dwar it-tariffi msemmija fil-kolonna 1 tat-tabella stabbilita fl-Anness maħruġa mill-awtoritajiet doganali speċifikati fil-kolonna 2 ta' dik it-tabella għall-klassifikazzjoni tariffarja speċifikata fil-kolonna 3 ta' dik it-tabella għandha tiġi revokata f'konformità mal-paragrafu 2.
            
            
               2.   L-awtorità doganali speċifikata fil-kolonna 2 tat-tabella stabbilita fl-Anness għandha tirrevoka l-informazzjoni vinkolanti dwar it-tariffi msemmija fil-kolonna 1 ta' dik it-tabella u tinnotifika lid-detentur tagħha fl-aktar data kmieni possibbli u fi kwalunkwe każ mhux aktar tard minn għaxart (10) ijiem min-notifika ta' din id-Deċiżjoni.
            
            
               3.   Meta l-awtorità doganali tirrevoka l-informazzjoni vinkolanti dwar it-tariffi u tagħmel in-notifika skont il-paragrafu 2, għandha tinnotifika lill-Kummissjoni b'dan.
            
         
         
            Artikolu 2
            Din id-Deċiżjoni hija indirizzata lir-Repubblika tal-Polonja.
         
         
            Magħmul fi Brussell, id-9 ta' Jannar 2019.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
         
            (3)  Id-Deċiżjoni tal-Kunsill 87/369/KEE tas-7 ta' April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta' Oġġetti u tal-Protokoll li Jemendaha (ĠU L 198, 20.7.1987, p. 1).
         
            (4)  ĠU C 128, 22.4.2017, p. 1.
      
      
         
            ANNESS
            
                        Informazzjoni vinkolanti dwar it-tariffi - nru ta' referenza
                     
                     
                        Awtorità doganali
                     
                     
                        Klassifikazzjoni tariffarja
                     
                  
                        1
                     
                     
                        2
                     
                     
                        3
                     
                  
                        PL PL-WIT-2016-00758
                     
                     
                        
                                    Dyrektor Izby Administracji Skarbowej w Warszawie
                                 
                              
                                    ul. Felińskiego 2 B
                                 
                              
                                    01-513 Warszawa
                                 
                              
                                    [Varsavja, il-Polonja]
                                 
                              
                     
                        2833 11 00